朱由桂 (趙王)

趙順王朱由桂，明朝第七代趙王趙穆王朱常清的庶七子，生母王氏。生於萬曆十八年（1590年）七月十六日，萬曆二十七年（1599年）封壽光王，萬曆三十六年（1608年）十一月二十六日去世，諡號昭敬，享年十九歲。王妃陳氏生嫡長子朱慈𢣴。萬曆四十二年（1614年）趙穆王朱常清去世，朱由桂嫡長兄趙世子朱由松早卒且無子，朱慈𢣴在萬曆四十五年（1617年）襲封趙王。朱慈𢣴上書朝廷請求追封生父母，天啟五年（1625年）獲准追封朱由桂為趙王並賜諡曰順，追封陳氏為趙順王妃。

 壙誌 
王諱由桂，趙穆王第柒子也。妃母鄭氏，生母王氏。初封壽光王，諡昭敬。妃陳氏，兵馬指揮陳遂之女，初封壽光王妃。子壹人，慈𢣴，萬曆肆拾伍年冊封爲趙王。沖齡，性至孝。思子陟親藩，父母猶仍郡制，旦莫靡寧也。甫專決國政，即以推恩特請於朝。天啓五年奉敕追封王爲趙王，諡曰順，妃爲王妃。親以子貴，而孝思慰矣。王生於萬曆拾捌年柒月拾陸日，薨於萬曆叁拾陸年拾壹月貳拾陸日，享年拾玖歲。妃生於萬曆貳拾年柒月拾捌日，薨於天啓元年捌月初捌日，享年叁拾歲。令甲藩王造墳開壙給賜有額。是時以軍興議節省，他藩減額之半。上眷注首藩，特命有司全給焉。又遣官諭祭，又命在京文武衙門致祭。特恩殊禮，焜耀泉壤。卜天啓伍年叁月初壹日合葬於壽安山之原。嗚呼王妃！芳華早謝，壽考雖遜，耆耇錫命，殷蕃追崇，已極尊榮，𡠾彰盛傳，彭殤何論！況睿嗣宜王，淑妃宜男，元胤誕彌，則百伊始，益隆昌熾之運，永妥於昭之靈。猗歟休哉！誌諸貞珉，託以不朽！

天啓伍年叁月初壹日

參考資料
《明史》
《明實錄》
《南明史》
《安陽墓誌選編》第256頁

Category:明朝趙藩國王
Category:明朝宗室郡王
Category:諡昭敬
Category:諡順